Kryeministri Blair nuk mendon se lufta në Irak ka rritur kërcënimin terrorist në botë - 2004-05-30
Në një intervistë që i dha televizionit britanik për një numër të gjerë çështjesh, zoti Blair komentoi edhe për të ardhmen e Irakut
T A P E: I intervistuar nga televizioni BBC, kryeministri Blair u shpreh se do të ishte e gabuar të thuash që ndërhyrja e forcave të koalicionit në Irak e ka bërë botën më pak të sigurt. Javën e kaluar, Instituti i Studimeve Strategjike me qendër në Londër arriti në përfundimin se lufta në Irak ka çuar në shtimin e anëtarëve të al-Qaidës kudo në botë. Sipas këtij instituti të respektuar, al-Qaida ka tani rreth 18 mijë anëtarë në 60 vende të botës. Në intervistën e sotme, kryeministri Blair iu përgjigj gjithashtu kritikave të shpeshta në Britani sipas të cilave koalicioni nuk pati një strategji reale për të venë në veprim pas ndërhyrjes ushtarake. I pyetur nëse mendonte që gjendja e sigurisë është tani më e keqe se sa ai do të kishte shpresuar një vit më parë, udhëheqësi bratik tha se ai pret ditë akoma më të vështira përpara. Javën e kaluar, sekretari britanik i mbrojtjes, njoftoi se 3 700 trupa shtesë britanike do të niseshin për në Irak. Ka patur spekulime të shumta se së shpejti ato do të pasohen nga rreth 3 mijë trupa të tjera. Kryeministri Blair nuk e mohoi këtë dhe tha se të gjitha alternativat për i përket nivelit të trupave, mbeten të hapura. Por ai parashikoi gjithashtu një pakësim të madh të trupave britanike në Irak për vitin e ardhshëm. Megjithë efektin që lufta ka patur në nivelin e mbështetjes për kryeministrin britanik në anketat e opinionit, zoti Blair përsëri premtoi se do ta udhëheqë me sukses Partinë e tij Laburiste në zgjedhjet e ardhëshme që pritet të zhvillohen vitin tjetër.